**JEGYZŐKÖNYV MMT Választmányi ülés**

Dátum: 2021.10.26. 11:00

Választmányi ülés 2021. október 26. 11:00

1024 Budapest, Kitaibel Pál u. 1. (Országos Meteorológiai Szolgálat, 116. terem)

A 11:00 órától kezdődő Választmányi ülésen megjelent tagok száma (17 fő) elérte a teljes tagság 50%+1 főnek megfelelő arányát, így az ülés határozatképesnek minősült.

Az ülésen a tagok egyhangúan elfogadták levezető elnöknek Kovács Lászlót, jegyzőkönyvvezetőnek Fejes Edinát, jegyzőkönyv-hitelesítő személyeknek dr. Lakatos Mónikát és T. Puskás Mártát.

**Napirend:**

**(1) Megnyitó**

**(2) Résztvevők köszöntése**

**(3) Napirend elfogadása**

**(4) Az MH-GEOSZ által készülő FÖCIK tanulmány helyzete**

**(5) Puskás János tiszteleti tagsága**

**(6) V. Orvosmeteorológiai Konferencia szervezése**

**(7) MMT tevékenység "beindítása" (eddig 2 egység jelzett aktivitást)**

**(8) A tagdíjfizetés helyzete**

**(9) 2021. évi díjak átadása**

**(10) A Társaság anyagi helyzete**

**(11) Götz Gusztáv díj kiírása 2021-ben**

**(12) Mikor legyen közgyűlés?**

**(13) Tájékoztató a LÉGKÖR folyóirattal kapcsolatos változásokról, az MMT álláspont kialakítása**

**(14) Az MMT és az OMSZ közötti együttműködési megállapodás lehetőségének megvitatása**

**(15) Aktuális ügyek, 2022. évi tervek, Vándorgyűlés előkészítése, éves tisztújító közgyűlés**

**(16) Egyebek**

**(17) Zárszó**

**1-3.Megnyitó, résztvevők köszöntése, napirend elfogadása**

Kovács László tájékoztatta a Választmányi tagokat, hogy Dunkel Zoltán kimentését kéri. Orvosi javaslatra marad távol az üléstől. Dunkel Zoltán telefonon keresztül megnyitotta a választmányi ülést, köszöntötte a résztvevőket.

A Választmány határozatképes, és dr. Wantuch Ferenc helyett Hodobács Katalin van jelen, dr. Puskás János helyett pedig Kúti Zsuzsanna.

Kovács László felolvasta a napirendi pontokat, és röviden tájékoztatást ad róluk.

A Választmány egyhangúlag elfogadta a Napirendi pontokat.

**4. Az MH-GEOSZ által készülő FÖCIK tanulmány helyzete**

Kovács László tájékoztatást adott a FÖCIK által az MH-GEOSZ rendelkezésre bocsátott 800 000 Ft sorsáról. A májusi Választmányi ülésen került szóba először a pályázati lehetőség. Első körben egy rajzpályázat ötlete merült föl, ezt azonban elvetették. Kovács László javaslatát, hogy a Geoinformációs Szolgálat épületében lévő múzeumról, mely korlátozott létszámban látogatható, készítsenek egy virtuális tárlatvezetést, elfogadták. A szerződéstervezetet Németh Ákos főtitkár szemrevételezte, de a végső kifizetési tételeket valószínűleg csak Dunkel Zoltán látta. A feladat az volt, hogy a múzeum anyagairól videó (audiovizuális anyag) és egy írásos dokumentum készüljön. 2021. október 26-án indult a forgatás, november15.-i határidővel adják át a munkát. Az ez idő alatt érkező javaslatokat még elfogadják, beépítik. Kovács László és Németh Ákos sem tudja, hogy ez ügyben kell-e bármit is a Választmánynak megszavaznia.

Németh Ákos ezzel kapcsolatban megjegyezte, hogy ma sok bizonytalansággal fogunk találkozni. A járványhelyzet okozta jogi helyzet azt eredményezte, hogy bizonyos dologok párhuzamosan futnak. Dunkel Zoltán a törvényi felhatalmazás jogán, mint az egyesület elnöke egyedül dönt fontos kérdésekben, amit a Választmány utólag jóváhagy. Az élet azonban lassan visszatér egy normális szintre, amikor is nincs ennek a felhatalmazásnak létjogosultsága.

Weidinger Tamás tájékoztatta a Választmányt a FÖCIK programról, mert pályázat egy másik területén vett részt az ELTE Meteorológiai tanszéke is. A Kárpát-medence területére, középiskolásoknak kiírt tanulmányi verseny szervezésében és lebonyolításában komoly részt vállaltak. Kárpátaljáról és Erdélyből jelentkeztek sokan, összesen 50 csapat vett rész a verseny tavasz fordulóján. Egy csapat 3 főből és 2 felkészítő tanárból állt. A verseny tavasszal kezdődött, a döntő 2021. november 13-án lesz. A FÖCIK 10 intézménye által kidolgozott kérdések alapján készítették el az írásos anyagokat, s küldték el tavasszal három alkalommal a jelentkező csoportoknak. Egy -egy forduló anyagában 3-4 intézmény kérdései szerepeltek. A tavaszi feladatok között volt egy videós forduló is. Egy videón keresztül mutatták be a csapatok lakhelyük térségének meteorológiai jellegét, illetve geológiai nevezetességeit. A szervezők a tavaszi idényben minden héten online megbeszélést tartottak, ami az őszi időszakban már személyes jelenléttel folytatódik. Október elejétől folytatódik a verseny, mely november 13-án a döntővel zárul, ahol személyesen lesznek ott az első 12 csapat versenyzői, felkészítő tanárai. A levezető elnök, szavazásra bocsátotta, hogy az MMT a díjazáshoz 50 000 Ft-tal járuljon hozzá. Kérés volt, hogy az MMT is delegáljon egy tagot a zsűribe. Kovács László szívesen képviseli az MMT, elvállalta ezt a feladatot

A választmány egyhangúlag támogatta az 50 000 Ft kifizetését a verseny díjainak fedezésére.

**5. Puskás János tiszteleti tagsága**

Németh Ákos idézte az alapszabályt, mely szerint a Választmány javaslatára a Közgyűlés szavazza meg a tiszteleti tagságot. Egyetlen kikötés, hogy 15 tiszteleti tag lehet egy időben. Német Ákos méltatta dr. Puskás János munkásságát.

Mika János hozzáfűzte, hogy dr. Puskás János nevéhez fűződik az egyik legnagyobb létszámú MMT csoport. Nagyon hatékonyan tudott szervezni érdeklődőket az MMT tagságába.

Weidinger Tamás megjegyezte, hogy dr. Puskás János professzor emeritus elismerést kapott.

Kúti Zsuzsanna teljes mellszélességgel támogatja dr. Puskás János a tiszteleti tagságát. Szőlő és Klíma konferencia megszervezése is egy a sikeres tevékenységei közül, mely sok-sok pozitív visszajelzésből is leszűrhető volt. Folytatni szeretnék ezt a folyamatot. Bihari Zita felolvasta a tiszteleti tagokat.

Egyhangúlag elfogadta a Választmány, hogy dr. Puskás Jánost tiszteleti tagnak jelölje.

**6 V. Orvosmeteorológiai Konferencia szervezése**

Németh Ákos felvezette, hogy idén december 9-10. rendezi az MMT. Október 15.-i jelentkezési határidőig kevésen nyújtottak be anyagot. Dunkel Zoltán intenzív kampányának köszönhetően azonban megduplázódott a jelentkezők száma. Az MMT 1 millió Ft támogatást kapott az Agrárminisztériumtól erre a konferencia, még két évvel ezelőtt. Mivel határidő nem volt megszabva a pénz elköltésére, 2021-ben is felhasználható. A tavalyi évre tervezett konferencia a pandémia miatt maradt el. A kampány hatására sok új helyről is érkezett jelentkezés, ami az MMT előnyére válhat (egészségügyi hatóságok, egészségügyi intézmények). A jelentkezések számától függ, hogy egy vagy két napos lesz a konferencia. A jelentkezési határidőt Dunkel Zoltán meghosszabbította december 1-ig. A rendezvény helyszín az OMSZ Díszterme lesz.

Fülöp Andrea kérdése volt, hogy komoly járvány esetén is meg lesz-e tartva online a konferencia. A felhívásba foglalták, hogy online is megtartják.

**7. MMT tevékenység "beindítása" (eddig 2 egység jelzett aktivitást)**

Kovács László szerint a fő probléma a Covid-járvány miatti személyes kapcsolatok gyengülése. Mostanában azonban ismét egyre nyitottabbak az emberek az újbóli találkozásokra. Két szakosztály ősszel, egy még 2021 tavaszán tartott előadó ülést. Bihari Zita megjegyezte, hogy tavasszal az Éghajlati Szakosztálynak volt az ülése. Labanc Krisztina elmondta, hogy a Levegőkörnyezeti csoport ülésén sok külsős érdeklődő volt. Németh Ákos megjegyezte, hogy nagyon szigorúak voltak a járványügyi korlátozások, ez sem támogatta a személyes jelenlétű üléseket.

A Választmány úgy ítélte meg, hogy van remény arra, hogy a szakosztályok aktivitása erősödni fog.

**8. A tagdíjfizetés helyzete. Ki fizet, ki nem.**

Nem nagy a tagság fizetési hajlandóság, a 900 ezer Ft tagdíjból egyelőre 200 ezer Ft-ot fizettek be ebben az évben. A Választmány javasolta, hogy az ügyvezető titkár küldjön felszólító/emlékeztető emailt a tagoknak.

Weidinger Tamás javasolta, hogy lehessen örökös tagdíjat fizetni. A tagok egy összegben fizetnék ki 10 évre előre a tagdíjat. Ez egy opció lenne. Kovács László megjegyezte, hogy így nem lesznek jól tervezhetőek az MMT pénzügyei.

A Hungarocontrol tájékoztatta az MMT vezetését, hogy lemond a Társaság támogatásáról, és a tagságukról, mert az OMSZ átveszi a tevékenységüket. Az OMSZ sem támogatja az MMT-t, mert állami intézményként nem fizethet jogi tagdíjat civil szervezetnek. 2020-ig rendezvényszervezés volt a kifizetés alapja, de a pandémia alatt nem végezhettünk ilyen tevékenységet.

**9. 2021. évi díjak átadása**

Tavasszal a Választmány elfogadta az idei évi társasági díjra jelölteket, de nem volt alkalom átadni az elismeréseket. A tervek szerint az évzáró közgyűlésen adják át a díjakat. Eredetileg, a pandémia alatt egyénileg adták volna át a díjakat, de a Választmány a nyilvános ünnepség mellett döntött. Ha ismét elmarad az átadás, mert az OMSZ épületében túl szigorú járványügyi intézkedéseket kell bevezetni, Kovács László felajánlotta az MH-GEOSZ épületét a rendezvény lebonyolítására.

A Választmány egyhangúlag elfogadta, hogy az év végi Közgyűlésen legyenek a díjak átadva.

**10. A Társaság anyagi helyzete**

Németh Ákos ismertette a pénzügyi helyzetet.

A pandémia miatt minimális a bevétel és a kiadás is. Kb 13 millió Ft van az MMT kasszájában, A Magyar Tudományos Akadémiától idén ismét kapott a Társaság 150 000 Ft-ot. Ami jó, de nagyon nehéz az elszámolási rendszer az MTA felé. Pénzt kiadni a számlázó programra, és a mettars.hu tárhely díjra kellett. Még nem rossz az MMT pénzügyi helyzete, de figyelmeztető jel, hogy a jogi tagok lemorzsolódtak. Előbb-utóbb elfogy a felhalmozott pénz. Az Orvosmeteorológiai Konferencia viszont jó alkalom arra, hogy támogatókat szerezzünk. A könyvelést végző Pusztainé Holczer Magdolna jelezte, hogy a közhasznú jelentést is le kell adni, amit most nehezen tudunk tartalommal megtölteni. Előadó ülés kevés van, kevés a bevétel, és kevés a kiadás. Ezzel elveszíthetjük a közhasznúságunkat, és nem kapjuk meg az adó 1%-t, ami egyfajta státuszt biztosít a Társaság számára.

Labanc Krisztina megjegyzi, hogy a zenekaruk elvesztette a közhasznúságát, mégis kapják az adó 1%-át.

A Választmány kérése a főtitkár felé, kérdezzen rá Pusztainé Holczer Magdolna könyvelőnél, hogy pontosan mit kell teljesíteni az MMT-nek, hogy a Társaság közhasznúsága megmaradjon.

**11. Götz Gusztáv díj kiírása 2021-ben**

Idén is írjuk ki, a pályázatot az eddigiekkel azonos feltételekkel. Ugyanazt a munkát be lehet nyújtani még egyszer, ha az megfelel a kiírásban szereplő feltételeknek.

A Választmány egyhangúlag elfogadta, hogy ugyanazzal a tartalommal, aktualizálva írja ki a pályázatot a Társaság.

**12. Mikor legyen közgyűlés?**

Időpont: 2021. december 16. 13 óra csütörtök.

A Választmány egyhangúlag elfogadta, hogy a járványügyi helyzetre való tekintettel legyen idén a Közgyűlés megtartva.

A Választmány egyhangúlag elfogadta a Közgyűlés időpontját és helyszínnek az OMSZ dísztermét. Ha az OMSZ-ban szigorú korlátozások lépnek életbe, akkor az MH-GEOSZ épületében megtarthatjuk a rendezvényt.

**13-14. Tájékoztató a LÉGKÖR folyóirattal kapcsolatos változásokról, az MMT álláspont kialakítása**

A Légkör 1956 óta létezik, és 1995-ben került az impresszumba az MMT is. A kerek évfordulóknak köszönhető ez a gesztus, amit az OMSZ akkori elnök tett a Társaság felé. A köztudatban most úgy él, hogy a Légkör az MMT folyóirata is. A szerkesztést, a tartalmi anyag összeállítását az MMT végezte, de a kiadás anyagi feltételeit az OMSZ állta.

Előzmények ismertetése. Vita.

Hivatalosan információt kaptunk az MMT főtitkárától, hogy az OMSZ elnök, aki a felelős kiadó is, határozata szerint az Elnöki Titkársága vette át az újság koordinálását.

A Választmány felé hivatalos megkeresés ugyan nem történt a Légkör vezetőségében bekövetkezett változások miatt, de továbbra is kiáll a Légkör megjelentetése mellett. Az MMT Választmánya támogatja, hogy a Légkör továbbra is maradjon az OMSZ és az MMT közös szakmai tájékoztatója, és szívesen vesz részt továbbra is a szerkesztőbizottság munkájában.

Az MMT nyitott az OMSZ és az MMT közötti együttműködési megállapodás kialakítására és rögzítésére.

**15. Aktuális ügyek, 2022. évi tervek, Vándorgyűlés előkészítése, éves tisztújító közgyűlés**

A Választmánynak a tavaszi Tisztújító Közgyűléshez jelölő bizottságot kell felállítania.

A tervek szerint a Vándorgyűlés 2022-ben Szegeden lesz, de figyelembe kell venni, azt, hogy az egyetemeken szigorúbb járványügyi intézkedések vannak érvényben, ezért gondolkodni kell új helyszíneken. Kovács László biztosította a Választmányt arról, hogy szükség esetén a Honvédség is tud helyszínt biztosítani a Vándorgyűlés részére.

A Választmány egyetértett abban, hogy elsőként Szegedet kérjük fel a Vándorgyűlés rendezési helyszínére.

**16. Egyebek**

Weidinger Tamás megjegyezte, hogy a TDK konferencia december 3-án lesz az ELTE-n, ezt követően Alumni rendezvény lesz, ahová a meteorológus szakon régebben végzetteket hívják meg.

**Zárszó**

Kovács László a Választmányi ülést bezárta és megköszönte a tagoknak részvételt.

Budapest, 2021. október 26.

|  |  |  |
| --- | --- | --- |
|  |  |  |
| Dunkel Zoltán dr.  elnök |  | Fejes Edina  jegyzőkönyvvezető |
|  |  |  |
| dr. Lakatos Mónika  jegyzőkönyv-hitelesítő |  | T. Puskás Márta  jegyzőkönyv-hitelesítő |